text: [{"text_idx": "#000000", "text": "Ta\u00f0 eru tveir flokkar i\u0301 hesum landi i\u0301 dag!"}, {"text_idx": "#000001", "text": "\u2013 u\u0301r talu hja\u0301 Victor Danielsen"}, {"text_idx": "#000002", "text": "Ta\u00f0 er ein bi\u0301bilsk meginregla, at vekingar skapa skilna\u00f0 millum tey, sum hava sett a\u0301lit si\u0301tt a\u0301 Harran, og tey, sum ikki hava gj\u00f8rt ta\u00f0. Og ta\u00f0 er eisini ein bi\u0301bilsk meginregla, at ta\u0301 i\u00f0 a\u0301virkanin av vekingum doyr burtur, hv\u00f8rvur skilna\u00f0urin. I\u0301 tra\u0301\u00f0 vi\u00f0 hetta er ta\u00f0 a\u0301hugavert at lesa ta\u00f0, sum Victor Danielsen seg\u00f0i um teir ba\u0301\u00f0ar flokkarnar. Hetta er brot u\u0301r talu, sum Victor Danielsen tala\u00f0i, ikki so langt a\u0301\u00f0renn hann fyri meira enn 60 a\u0301rum si\u0301\u00f0ani flutti heim i\u0301 dy\u0301rdina."}, {"text_idx": "#000003", "text": "\u201eSo var\u00f0 nu\u0301 o\u0301semja millum fo\u0301lki\u00f0 um Hann.\u201c Jo\u0301hannes 7.43"}, {"text_idx": "#000004", "text": "\u201eMen fo\u0301lki\u00f0 i\u0301 by\u0301num by\u0301tti seg sundur; summi hildu vi\u00f0 J\u00f8dunum, og summi vi\u00f0 a\u0301postlunum.\u201c A\u0301postlas\u00f8gan 14.4"}, {"text_idx": "#000005", "text": "Skammast tu\u0301 vi\u00f0 Harran Jesus,vi\u00f0 hans kross og tronga veg?Jesus skamma\u00f0ist to\u0301 ikki vi\u00f0 at doyggja fyri teg."}, {"text_idx": "#000006", "text": "Ta\u00f0 var so gott og dy\u0301rabart fyri meg at hoyra hasi or\u00f0ini sungin. Hari\u0301 havi eg a\u0301tt mi\u0301na trygd. I\u0301 yvir 46 a\u0301r havi eg a\u0301tt mi\u0301na styrki har."}, {"text_idx": "#000007", "text": "Nei, k\u00e6ri vinur. Vit hava ikki alti\u0301\u00f0 veri\u00f0 i\u0301 ljo\u0301sinum. Eg veit v\u00e6l ta\u00f0, at teir eru, sum royna at tala solei\u00f0is, sum at ta\u00f0 bara var ein flokkur, og sum at \u00f8ll kunnu vera trygg, og \u00f8ll kunnu forla\u0301ta seg upp a\u0301 ta\u00f0, at tey bu\u0301gva i\u0301 einum kristnum landi og so vi\u0301\u00f0ari; men solei\u00f0is er ikki. Ta\u00f0 eru tveir flokkar. Ta\u00f0 eru tey, sum hava umvent seg til Gud, og tey, sum ikki hava umvent seg til Hansara. Ta\u00f0 eru tey, sum eru komin sum fa\u0301t\u00e6kir syndarar til krossin og hava funni\u00f0 fri\u00f0 har, og ta\u00f0 eru tey, sum ikki hava tiki\u00f0 ta lei\u00f0ina."}, {"text_idx": "#000008", "text": "Ta\u00f0 var r\u00e6tt, sum hitt danska bla\u00f0i\u00f0 skriva\u00f0i, to\u0301 ta\u00f0 skriva\u00f0i i\u0301 fjendskapi mo\u0301ti Gudi og Hansara t\u00e6nara, sum var dey\u00f0ur, at ta\u00f0 eru tveir flokkar. Ja, ta\u00f0 eru tveir flokkar i\u0301 hesum landi i\u0301 dag, men teir eru ikki avmarka\u00f0ir av menniskjal\u00e6ru og bo\u00f0um og u\u0301tvortis forskriftum. Men ta\u00f0 er krossins or\u00f0i\u00f0, sum ger forskellin."}, {"text_idx": "#000009", "text": "Ta\u00f0 er krossins or\u00f0i\u00f0, sum tekur skjali\u00f0, sum fer til marki\u00f0 i\u0301millum flokkarnar, og einki anna\u00f0. I\u0301 \u00f8\u00f0rum flokkinum eru \u00f8ll tey, sum eru komin sum fa\u0301t\u00e6kir syndarar til krossin og hava funni\u00f0 si\u0301tt ri\u0301kid\u00f8mi har. Hava funni\u00f0 si\u0301tt reinsilsi vi\u00f0 Jesu blo\u0301\u00f0i, og sum hava fingi\u00f0 krossins vitnisbur\u00f0 i\u0301 hjarta og munn. Tann dy\u0301rabara vitnisbur\u00f0, sum Harrin leg\u00f0i i\u0301 okkara hjarta og munn, ta\u0301i\u00f0 ljo\u0301si\u00f0 fra\u0301 ti\u0301 h\u00f8ga rann upp fyri okkum. Tann himmalska so\u0301lin, sum er Jesus."}, {"text_idx": "#000010", "text": "Ta\u0301i\u00f0 Hann rann upp fyri okkum, og ta\u00f0 dy\u0301ra krossins or\u00f0i\u00f0 fekk vald yvir okkara hjarta, so vit kundu bera ta\u00f0 fram fyri \u00f8\u00f0rum. Ta\u00f0 var ta\u00f0, sum gj\u00f8rdist skjali\u00f0 fyri okkara li\u0301vi. Fra\u0301 ti\u0301 degi av hevur okkara li\u0301v, trods mangar veikleikar, ikki veri\u00f0 ta\u00f0 sama."}, {"text_idx": "#000011", "text": "Og to\u0301 at eg ma\u0301 siga, at eg eri gamal, ta\u0301i\u00f0 eg hyggi aftur yvir mi\u0301tt li\u0301v. Ta\u00f0 er ikki so miki\u00f0, eg kann gle\u00f0ast yvir. Men ta\u00f0 kann eg gle\u00f0ast yvir, at Harrin leg\u00f0i i\u0301 mi\u0301n munn ein ny\u0301ggjan lovsong til okkara Gud, ta\u0301i\u00f0 eg fann Jesus sum mi\u0301n Frelsara. Ein lovsong, sum onganti\u0301\u00f0 er tagna\u00f0ur aftur. Sum \u00f8ll tey eiga, sum eru komin til Hansara kross. Sum hava funni\u00f0 si\u0301n fri\u00f0 og si\u0301na frelsu har."}, {"text_idx": "#000012", "text": "Og minnist eitt or\u00f0 afturat av mi\u0301num munni, \u00f8ll, sum elska tann Harra Jesus Kristus (2. Tim. 3.12):"}, {"text_idx": "#000013", "text": "\u201e\u2013 Og \u00f8ll, sum vilja liva gudiliga i\u0301 Kristi Jesusi, skulu ver\u00f0a ats\u00f8kt.\u201c"}, {"text_idx": "#000014", "text": "Gloymi\u00f0 ikki hatta or\u00f0i\u00f0. Lati\u00f0 ein mann standa heilt og fult og o\u0301deilt a\u0301 Kristi si\u0301\u00f0u og ikki skammast vi\u00f0 Hansara kross, og hann skal si\u0301ggja, at Kristi fi\u0301ggindar vanvir\u00f0a og teir ha\u0301\u00f0a, og ta\u00f0 er ikki alti\u0301\u00f0 so l\u00e6tt at bera; men \u00f8ll, sum vilja liva gudiliga i\u0301 Kristi Jesusi, skulu ver\u00f0a forfylgd. Ta\u00f0 koma vit aldri burtur fra\u0301, og vit skulu l\u00e6ra okkum vi\u00f0 Guds hja\u0301lp at gle\u00f0a okkum yvir ta\u00f0."}, {"text_idx": "#000015", "text": "Ta\u00f0 stendur i\u0301 einum skriftsta\u00f0i i\u0301 Hebrearabr\u00e6vinum 10, at tey h\u00f8vdu l\u00e6rt at gle\u00f0ast ennta\u0301 yvir, at teirra ognir vo\u0301ru r\u00e6ndar, ti\u0301 tey vistu, at tey a\u0301ttu ein betri og bli\u0301vandi eigindo\u0301m. So miki\u00f0 mugu vit vi\u00f0 Guds hja\u0301lp kunna, at vit vi\u00f0 toli og gle\u00f0i bera ta\u00f0, um vit tola ha\u0301\u00f0 og vanvir\u00f0ing fyri ta\u00f0, at vit kennast vi\u00f0 Jesus okkara Harra. Tann Frelsara, sum fyri okkara skuld lei\u00f0 krossins tunga dey\u00f0a og nu\u0301 situr h\u00f8gt vi\u00f0 Guds h\u00f8gru hond."}, {"text_idx": "#000018", "text": "Ny\u0301ggjastu u\u0301r Lurta og hygg"}]